**Zapisnik tretjega sestanka sveta staršev v šolskem svetu 2021/22**

Datum sestanka: 7. 3. 2022

Čas sestanka: 17:00 – 19:20

Prisotnost: prisotnih je bilo 11 staršev in 3 strokovni delavci šole – seznam prisotnih je priloga k zapisniku.

Dnevni red, kot je bil zapisan v vabilu:

1. Potrditev zapisnika prejšnjega sestanka.
2. Analiza vzgojno izobraževalnega dela prvega konferenčnega obdobja.
3. Letno poročilo 2021.
4. Izzivi pokoronskega obdobja.
5. Informacije iz Aktiva staršev mariborskih osnovnih šol.
6. Razno (pobude in predlogi).

K točki 1.

Predsednica sveta staršev, ga. Urša Žiger je vse navzoče starše in strokovne delavce pozdravila. Povzela je ključne točke zadnjega sestanka Sveta staršev. Starši niso imeli pripomb, zato smo zapisnik soglasno sprejeli.

K točki 2.

G. ravnatelj je pozdravil starše in predstavil analizo vzgojno izobraževalnega dela prvega konferenčnega obdobja. Povedal je, da maske v šoli več niso obvezne. Še vedno pa ostajajo nekateri zdravstveno-higiensko ukrepi, kot so razkuževanje rok, vzdrževanje primerne razdalje,.. Kljub nesoglasjem, protestom, visokemu številu samotestiranj je poskušala šola delovati po opredeljenem letnem delovnem načrtu.

K točki 3.

G. ravnatelj je predstavil evalvacijo letnega poročila 2021. Način dela v šoli je bil v skladu s priporočili in epidemiološko sliko v Sloveniji. Pojasnil je, da je bil velik poudarek na delu z učenci tujci, izvajanju dodatne strokovne pomoči in nudenju učne pomoči. Bilo je izvedenih kar nekaj športnih in drugih šolskih tekmovanj, čeprav v okrnjeni obliki. Kljub epidemiološki sliki koronavirusa in ukrepom, so bile izvedene tudi zaključne ekskurzije in plavalni tečaj. G. ravnatelj je opozoril na šolo v naravi za 6. razred, ki je bila zaradi okužbe s koronavirusom prekinjena. Sedaj iščejo lokacijsko primerno nadomestitev, da bi izpeljali šolo v naravi do konca. Aktivnosti so bile tudi v okviru Erasmus + projekta. Tudi naši učenci bodo v mesecih maju in juniju šli na izmenjavo na Madeiro in Nizozemsko. V naslednjem šolskem letu (v mesecu novembru) pričakujemo še učence iz Nizozemske, Turčije, Madeire, Češke in Francije.

Kljub neobičajnim razmeram se je izvajal NPZ. G. ravnatelj je povzel namen, podrobno analizo, primerjave z ostalimi predeli Slovenije nacionalnega preverjanja znanja. Predstavil je letno poročilo finančnega poslovanja – povečali so se izdatki za dezinfekcijo, npr. kupljen je bil pripomoček za filtriranje zraka.

K točki 4.

Ga. predsednica Urša Žiger je povzela izzive pokoronskega obdobja. Opazila je, da učencem manjka motivacije za učenje. Opaža še, da se otroci več ne znajo učiti. Razkorak v znanju je vedno večji med odličnjaki in učenci z učnimi težavami. Pri vseh predmetih je zaznati večje število nezadostnih ocen. Le to je zaskrbljujoče glede na to, da se ocene 7., 8. in 9. razreda upoštevajo za vpis na srednjo šolo.

Tudi ga. Nataša Šoltič je potrdila podobna opažanja. Povedala je, da učenci obiskujejo inštrukcije za matematiko izven šole. Težava pa je, da učenci ne izkoristijo možnostih, ki jih šola ponuja, npr. dopolnilni pouk.

G. ravnatelj pove, da so učenci zaradi dela na daljavo spremenili način učenja. Dobro bi bilo, da jih ponovno spomnimo / naučimo, kako se učiti. Predstavil je tudi dve knjigi od avtorice Dušice Kunaver – za učence: »*Učim se učiti*« in za starše: »*Učim se pomagati učiti*«. Knjigi bosta na voljo tudi v šolski knjižnici.

Ga. predsednica spomni na tutorstvo v višjih razredih, ki se ga lahko otroci z učnimi težavami poslužijo. Predlagala je, da se na razrednih urah ali pa v sklopu dni dejavnostih krepi socialno povezanost, razvija empatijo in predstavi strategije učinkovitega učenja. Zaradi koronavirusnih ukrepov so odpadli številni skupinski dogodki (npr. božični bazarji), namenjeni krepitvi povezanosti in sodelovalnosti med učenci, učitelji in starši. Predlagala je, da bi v soboto, 23.4.2022, ko obeležujemo Svetovni dan knjige organizirali knjižni dan. Učenci, učitelji in starši bi prinesli knjige od doma in jih prodajali po nižji ceni. Lahko bi organizirali tudi čistilne akcije ali pa šport špas.

K točki 5.

Ga. predsednica pohvali delovanje Aktiva staršev mariborskih osnovnih šol. Upoštevana je bila namreč pobuda s strani Aktiva staršev o ukinitvi maske v vzgojno-izobraževalnih ustanovah. Predstavila je tudi spremembe na področju šolskega sklada in seznama upravičencev. Pravila šolskega sklada OŠ Slave Klavore so bila usklajena s priporočili MIZŠ. Kot vir je možno nakazati del dohodnine.

K točki 6.

Starši odprejo razpravo o tem, da učenci pri nekaterih predmetih vedno težje sledijo, tudi zaradi neurejenosti zvezkov. Opaža se, da ni doslednega zaporedja obravnavanja snovi ali jasnih kriterijev ocenjevanja. Ker ni jasnih kriterijev obstaja visok razkorak med vprašanji – nekateri dobijo naključno lažja vprašanja vezana na nižje taksonomske cilje (npr. »*naštej*«), spet drugi pa težja (npr. »*pojasni*«). Opaziti je neustrezno podajanje snovi in na drugi strani velika pričakovanja ter zahteve znanja. Starši so izrazili skrb glede poslabšanja ocen, tudi pri učencih, ki pred koronavirusnim obdobjem niso imeli večjih težav. Prisotna je zgolj zunanja motivacija pri učencih, medtem ko notranje motivacije za poslušanje snovi in učenje ni.

G. ravnatelj je sprejel predloge staršev in povedal, da se bo z učitelji pogovoril o jasnih kriterijih ocenjevanja in načinu podajanja snovi. Izvedel bo tudi naključno hospitacijo v razredu. Predlaga, da starši v četrtek, 10.3.2022, na skupinskih pogovornih urah pristopijo do učiteljev s vprašanjem o načinu dela ter načinom ocenjevanja.

G. Tomaž Vipotnik je izpostavil, da je potrebno najprej pri starših, učiteljih in strokovnih delavcih šole narediti spremembo, če to želimo doseči tudi pri naših otrocih. Težave vidi v tem, da sklepi sprejeti na sestanku sveta staršev niso vedno realizirani v praksi (npr. ureditev dovoza, barvanje ograje pred šolo, goli na igrišču). Meni, da bi bilo v sklopu zimskih športnih dejavnosti nujno ponuditi tudi smučanje za otroke, ne zgolj sankanje. Take aktivnosti otroka veselijo in mu dajo motivacijo, da obiskuje šolo. Tudi šolski sklad bi lahko pripomogel k financiranju le tega. Predlagal je tudi, da šola povabi študente iz mariborskih univerz, ki bi lahko pokazali svoje znanje in na ustvarjalen način preuredili šolski okoliš.

Go. Danijelo Cartl je zanimalo tudi, kje so barve za barvanje zunanjih šolskih korit. Predlagala je, da učenci porišejo zunanja korita, jih poslikajo in objavijo na spletni strani ter se zahvalijo sponzorjem.

G. Mojmir Pintarič je na postavljena vprašanja / predloge glede šolskega okoliša odgovoril:

* Narejen bo izračun stroškov za šolsko leto 2021/22. To kar bo v presežku, bo namenjeno pridobitvi nogometnih golov za igrišče. Meseca marca ali aprila bodo izdali dovoljenje na občino, potem pa bodo šli v nabavo.
* Za preurejanje šolskega okoliša je bil narejen kompleten načrt, ki so ga ustvarjali več let in katerega se je potrebno držati, tako da študenti ne bi mogli priti v poštev. Lansko leto so klicali na občino, tudi komisija je bila seznanjena in je pregledala okolico šole.
* Preverilo se bo kje so barve za zunanja korita. Predlaga se, da učenci v sklopu nekaterih predmetov (npr. likovne umetnosti) ali dnevih dejavnosti, pobarvajo klopce ter porišejo zunanja korita.

Ga. Urša Žiger pove, da bi lahko na občino poslali tudi pobudo za urejanje dovoza šolskega okoliša v imenu Sveta zavoda in Sveta staršev.

Ga. predsednica je nato povabila vse starše k zbiralni akciji pomoči Ukrajini v mestni četrti Tezno (druga zbiralna točka je tudi Marifarm). Zbiralna akcija poteka vsak torek in četrtek.

Sledila je razprava o uporabnosti delovnih zvezkov pri nekaterih predmetih. G. Mojmir Pintarič predlaga, da starši do naslednjega sestanka pri svojih otrocih spremljajo, kateri delovni zvezki se jim zdijo neuporabni oziroma so minimalno izpolnjen6i.

Go. Katjo Blagšič je zanimalo ali se lahko poveča delovna normativa pri predmetu slovenščine. G. Mojmir Pintarič odgovori, da se lahko delovna normativa poveča samo v primeru, če je v razredu nad 9 učencev tujcev. G. ravnatelj doda, da so mariborski ravnatelji dali pobudo za organizacijo tečajnih oblik izobraževanja. Obstaja tudi možnost romskega pomočnika, vendar jih primanjkuje. Ga. predsednica pove, da bo predala slednjo pobudo na ASŠOM.

Ga. Nataša Šoltič je povprašala tudi o načinu razporejanja tujcev v razrede. G. Mojmir odgovori, da se gleda število učencev v razredu. Učenca, ki se vpiše sredi šolskega leta ne glede na to ali je tujec ali ne, uvrstimo v tisti razred, kjer je številčno manj učencev.

Na koncu so nekateri starši eksplicitno izpostavili in pohvalili g. ravnatelja in njegov pristop pri poučevanju geografije. G. Mojmir Pintarič je pohvalil tudi vse učitelje in strokovne delavce za pomoč pri reševanju organizacijskih izzivov. Pouk je kljub bolniškim odsotnosti in karantenam učiteljev potekal nemoteno – niti en dan šola ni bila zaprta.

Zapisnik zapisala Predsednica sveta staršev

Larisa Kokol, šolska psihologinja

 Urša Žiger